ཁོ་མོས་རང་གི་ཡོང་སྒོ་ལས་འཚོ་བའི་གྲོན་དངུལ་འཐེན་རྗེས་ཀྱི་ལྷག་མ་ཡོད་ཚད་སློབ་གཙོར་བསྐུར་ཞིང་།སློབ་གཙོས་ཡིན་ཚའེ་ཞཱ་ཡི་བསམ་དོན་ལྟར་ཁོ་མོས་བསྐུར་ཡོང་བའི་སྒོར་མོ་ཡོད་ཚད་ཀྱིས་སློབ་གསོ་སློབ་ཁྲིད་སྟེང་བཀོལ་བ་དང་།གཞན་གྱིས་སྒོར་མོའི་ཡོང་ཁུངས་རྩད་གཅོད་དུས་ཀྱང་དེ་ནི་སྤྱི་ཚོགས་ཞལ་འདེབས་ཁཡི་རོགས་དངུལ་རེད་ཅེས་བཤད།ཡིན་ནའང་།འཇིག་རྟེན་དུ་རྟག་བརྟན་ཐེར་ཟུག་གི་གསང་བ་ཞིག་མེད་པས།ཉིན་ཞིག་ལ་སྦྲགས་ཁང་གིས་སྒོར་མོ་དེ་དག་ནི་དགེ་རྒན་ཡིན་ལགས་ཀྱིས་བསྐུར་ཡོང་བ་བསྒྲགས་པར་མ་ཟད།ཡུལ་དེ་གའི་སྨྱན་བྱེད་ལས་ཁུངས་དག་གིས་ཐབས་བརྒྱ་ཇུས་སྟོང་གིས་ཁོ་མོ་བཅར་འདྲི་བྱེད་བསམ་མོད།ཁོ་མོས་རེ་རེ་བཞིན་དང་དུ་མ་བླངས།དེ་ནི་ཁོ་མོ་སྨད་འཚོང་མ་ཞིག་ཡིན་པས་སོ།།སྒོར་མོ་ཡོད་པ་དང་བསྟུན་ནས་སློབ་གྲྭར་ཡང་འགྱུར་ལྡོག་ཆེན་པོ་བྱུང་སོང་།ཟླ་དང་པོར་སྒོ་སམ་ཉོས་པ་དང་ཁང་ཀླད་ཞིག་གསོ་བྱས།ཟླ་གཉིས་པར་ཤིང་གི་ཙོག་ཙེ་དང་རྐུབ་སྟེགས་ཉོས།ཟླ་གསུམ་པར་བྱིས་པ་ཡོད་ཚད་ལ་སློབ་དེབ་རེགཟླ་བཞི་བར་བྱིས་པ་ཡོད་ཚད་ཀྱི་སྐེ་དཀྲིས་དམར་བོ་བཏགས།ཟླ་ལྔ་བར་རྐང་རྗེན་དུ་སློབ་ཁྲིད་ལ་ཞུགས་པ་སློབ་མ་གཅིག་ཀྱང་མེད།ཟླ་དྲུག་པར་དགེ་རྒན་ཡིན་ལགས་ཕྱིར་སླེབས་བྱུང་།བྱིས་པ་དག་གིས་ཁོ་མོ་མཐོང་མ་ཐགསྔ་གཞུག་རྩད་དེ་དགེ་རྒན་ཡིན་ལགས་ཕྱིར་ཕེབས་བྱུང་།དགེ་རྒན་ཡིན་ལགས་ཅི་འདྲའི་མཛེས་པ་ལ་ཨང་ཞེས་བསྐོར་བྱུང་།བྱིས་པ་དག་གི་ལྷད་མེད་དྭངས་གཙང་གི་འཛུམ་མདངས་མཐོང་བ་ན།ཡིན་ཚའེ་ཞའུ་ངུས་བྱུང་།སྐབས་འདིར།ལོ་ཕྱེད་རིང་གི་སྡུག་ཡུས་དང་མིག་ཆུ་ཡོད་ཚད་ནི་ཅི་འདྲའི་རིན་ཐང་ལྡན་པ་ཞིག་རེད་ཨང་།ཡུལ་དུ་ཉིན་འགར་བསྡད་རྗེས།དགེ་རྒན་ཡིན་ལགས་སླར་ཡང་ལམ་ལ་ཆས།ཟླ་བདུན་པར་རྩལ་སྦྱོང་ར་བ་ཡོད་པར་གྱུར།ཟླ་བརྒྱད་པར་གཟེབ་གྲུབ་ཡོད་པར་གྱུར།ཟླ་དགུ་བར་ཞ་སྨྱུག་གསར་བ་ཡོད་པར་གྱུར།ཟླ་བཅུ་བར་སློབ་གྲྭར་རང་ཉིད་ཀྱི་རྒྱལ་དར་ཡོད་པར་གྱུར།ཉིན་རྒྱུན་གྱི་ཞོགས་པར་བྱིས་པ་ཚོ་རྩལ་སྦྱོར་ར་བ་ལས་རྒྱལ་དར་བསྒྲེངས་པའི་མཛད་སྒོར་ཞུགས་ཐུབ་པར་གྱུར།